Mugabe nie meer WGO-ambassadeur ná herriePres. Robert Mugabe van Zimbabwe. Zimbabwiese president Robert Mugabe is van sy pos as welwillendheidsambassadeur van die Wêreldgesondheidsorganisasie (WGO) onthef nadat dié aanstelling wyd opslae gemaak het. Tedros Adhanom Ghebreyesus, direkteur-generaal van die WGO, het Mugabe (93) Woensdag tydens ŉ WGO-vergadering oor chroniese siektes in Uruguay in die grootliks seremoniële pos aangestel. Tedros het ten tyde van die aanstelling Zimbabwe geloof as “ŉ land wat universele gesondheidsdekking en gesondheidsbevordering as die kern van sy beleidstellings stel om gesondheidsorg aan almal te lewer”. Tedros het Sondag in ŉ verklaring gesê hy het sedertdien geluister na diegene wat hul kommer oor die aanstelling uitgespreek het asook na die “verskillende kwessies” wat geopper is. “Oor die afgelope paar dae het ek besin oor my aanstelling [van Mugabe] as welwillendheidsambassadeur vir nie-oordraagbare siektes in Afrika. Ek het gevolglik besluit om die aanstelling terug te trek,” het Tedros gesê. “Ek het ook met die regering van Zimbabwe gepraat en ons het saamgestem dat die besluit in die beste belange van die WGO is.” Verskeie voormalige en huidige WGO-personeel het gesê hulle is geskok deur Tedros se “swak oordeel” en “mistasting” met die aanstelling. Mugabe word deur die Weste beskuldig dat hy Zimbabwe se ekonomie verwoes en verskeie menseregte oortree het in die 37 jaar dat hy president of eerste minister van die land was. Brittanje het gesê Mugabe se aanstelling as welwillendheidsambassadeur vir nie-oordraagbare siektes in Afrika is “verrassend en teleurstellend”. Die land het gewaarsku die aanstelling kan moontlik die WGO se goeie werk wêreldwyd oorskadu. Die VSA, wat sanksies op Mugabe ingestel het oor beweerde menseregteoortredings, het ook gesê hy is teleurgesteld deur die aanstelling. Die Amerikaanse administrasie van pres. Donald Trump, wat reeds sy finansiële ondersteuning van sommige programme van agentskappe van die Verenigde Nasies bevraagteken, is die WGO se grootste enkele skenker. Die omstredenheid rakende Mugabe kom te midde van die WGO se pogings om sy reputasie te herstel nadat hy daarvan beskuldig is dat hy traag was om die ebola-epidemie te takel wat van 2014 tot 2015 meer as 11 000 mense in Wes-Afrika se dood veroorsaak het. Die organisasie sukkel tans ook met ŉ massiewe cholera-uitbreking in Jemen wat ongeveer 800 000 mense in die afgelope jaar geïnfekteer het, asook ŉ uitbreking van builepes in Madagaskar wat in die afgelope twee maande al meer as 100 mense se dood veroorsaak het.